## TRAM d’Alacant realitza un simulacre d’una amenaça terrorista a l’estació de Luceros

*** Personal d'FGV, diversos organismes i entitats han participat en la resolució d'esta hipotètica incidència, que s'ha localitzat a l'estació més concorreguda de la xarxa
* L'exercici ha permés comprovar el Pla d'autoprotecció, la coordinació d'efectius i les mesures de seguretat**

Ferrocarrils de la Generalitat Valenciana (FGV) ha realitzat esta matinada un simulacre d’una amenaça terrorista a l’estació de Luceros de TRAM d’Alacant.

L’objectiu d’esta actuació és conéixer la capacitat de resposta interna i externa en cas que hi haja una emergència; comprovar els procediments d’actuació del Pla d’autoprotecció per a riscos d’atemptats terroristes o similars; realitzar pràctiques d’intervenció i rescat de les unitats policials davant de situacions similars, i comprovar la correcta coordinació entre les diverses ajudes externes.

A més, es pretén conéixer i provar el funcionament dels mitjans del sistema d’emergència amb què està dotada l’estació de Luceros, com ara detectors manuals d’incendis; funcionament dels sistemes de comunicació interns a través del telèfon selectiu, TETRA i telefonia mòbil, i externs entre els diversos equips intervinents a través de la Xarxa COMDES; recepció d’imatges a través del CCTV; senyalització de l’eixida d’emergència, i equipament dels elements de rescat dels ascensors.

**Telefonada terrorista**

La simulació ha consistit en el fet que, a les 00.00 hores, es rep una telefonada en el telèfon d’Atenció al Client del TRAM, situat en el lloc de comandament del TRAM, d’un individu que manifesta que ha posat un explosiu a l’estació de Luceros, la qual cosa provoca la intervenció de la unitat canina per a la detecció de l’artefacte.

A conseqüència de la telefonada, el coordinador de seguretat ho comunica al responsable del lloc de comandament i s’activa el Pla d’actuació davant d’emergències previst en el Pla d’autoprotecció, es telefona al 112 i es comunica la incidència, comença a desenvolupar-se este pla d’actuació i arriben els efectius de les diverses entitats que participen en el simulacre.

Posteriorment, l’autor de la telefonada reté un ostatge, al qual amenaça amb un ganivet i l’arriba a ferir quan intervenen les unitats especials per a reduir-lo. Davant de la situació de pànic creada, els viatgers fugen per diversos llocs i s’hi donen situacions diferents, com ara caigudes a la via per intentar escapar pel túnel, atrapaments als ascensors, etcètera, que cal solucionar de manera satisfactòria.

**Participants**

En este exercici, organitzat per la Unitat de Seguretat i Protecció Civil d’FGV, han participat el 112 Comunitat Valenciana, el Servei de Protecció d’Extinció d’Incendis de l’Ajuntament d’Alacant, el Cos Nacional de Policia, la Policia de la Generalitat, la Policia Local d’Alacant i el Servei d’Emergències Sanitàries-CV.

Dins del personal d’FGV han acudit reguladors del lloc de comandament, operador del telecomandament, tècnic del lloc de comandament, tècnic de línia, cap del lloc de comandament, cap de circulació, responsable de seguretat i personal voluntari d’FGV.

Quant a contractes externs, han estat presents operaris de l’empresa Genera Quatro de manteniment de sistemes contra incendis, operaris de l’empresa de manteniment d’ascensors Schindler i vigilants de seguretat de l’empresa Garda.

El simulacre va finalitzar hora i mitja després que començara, amb una primera valoració positiva per part de tots els efectius participants, a l’espera d’una anàlisi més en profunditat de l’exercici per part de cada departament implicat.

La Unitat de Seguretat i Protecció Civil d’FGV organitza periòdicament visites a les instal·lacions i pràctiques de simulació d’incidències en diversos trams de la xarxa, amb l’objectiu que el personal de l’empresa pública i dels organismes implicats en esta classe de situacions es familiaritze amb les instal·lacions i els equips de seguretat en situacions d’emergència suposada.

Fecha: 15/12/2023